Inger Støjberg (DD), 2022-12-22:
Tak for ordet.
Danmarksdemokraternes indstilling til det her lovforslag har jo ikke ændret sig siden førstebehandlingen, men det er der bare en anden ting, der har, og det er, at vi, siden vi sidst debatterede det her, har fået en ny regering, som jeg kan forstå ikke umiddelbart har planer om at videreføre det midlertidige børnetilskud.
Det er jeg jo helt enig i, for Danmarksdemokraterne mener simpelt hen ikke, at arbejdsløse indvandrere skal have op til 2.000 kr. mere om måneden skattefrit, når det er sådan, at en række danske familier ikke har råd til at betale deres elregninger.
Men jeg må også sige, at jeg mildt sagt er mystificeret over, hvad det er, der foregår, for man kan så høre nu, at man fra regeringens side ikke ønsker at videreføre det midlertidige børnetilskud, som det er i dag.
Det er jo ligesom en betaling til Venstre for at komme med i regering, går jeg ud fra, for det er noget af det, Venstre mange, mange gange har sagt at man var imod.
Sådan var det også i valgkampen: Man har stået her på talerstolen og tordnet imod det.
Jeg er sådan set lige så overrasket som Enhedslistens ordfører, men bare med et helt, helt andet fortegn, for jeg så også »Mød Regeringen« den anden aften, og jeg har også læst regeringsgrundlaget.
Og det er jo her, mystikken opstår, for man vil nemlig ikke videreføre det her i den nuværende form.
Men til min overraskelse kan jeg jo så læse i regeringsgrundlaget og også forstå på udsendelsen »Mød Regeringen«, som blev sendt i søndags på DR, at det er præcis de samme familier, som så skal have pengene nu alligevel, men bare på en anden måde.
I det omtalte program var statsministeren, udenrigsministeren og forsvarsministeren inviteret ind i studiet til Kåre Quist, og i den forbindelse forklarede statsministeren så nemlig, at de alle tre i fællesskab havde aftalt, at det beløb, som den tidligere socialdemokratiske regering afsatte til nogle af de her familier i 2023 sammen med det daværende parlamentariske grundlag, som jo bl.a. var Enhedslisten, også skal gælde for næste år, og at det skal gå til de selv samme familier, men bare udbetales på en anden måde.
Jeg må sige, at jeg er meget mystificeret over, hvad det er, der foregår.
Den betaling, som man umiddelbart tænker er givet til Venstre for at gå med i regering, er, at man har afskaffet det her midlertidige børnetilskud; det er så bare givet på en anden måde.
Så nu er vi tilbage til det der med prisen på grisen, som flere har omtalt.
Jeg er simpelt hen meget mystificeret over, hvad det er, der foregår.
For på trods af at man har stået her på talerstolen og gentagne gange fra Venstres side argumenteret imod, at arbejdsløse indvandrere fortsat skal modtage op til 2.000 kr. skattefrit om måneden, så går man med til det nu; man kalder det bare noget andet.
Så jeg ved ikke rigtig, hvor høj prisen på grisen er.
Jeg så godt nok en reklame fra SuperBrugsen her den anden dag, og det er meget billigt med flæskesteg i øjeblikket, så der er noget, der tyder på, at prisen på grisen ikke er så høj i øjeblikket.
Jeg er ærlig talt godt gammeldags forvirret over, hvad det er, der sker.
Jeg håber, at Venstres ordfører vil gå op og sige nogle ord om det, og jeg håber og forventer selvfølgelig også, at ministeren går op, så vi kan få en afklaring på det her.
Og så kan jeg i hvert fald sige, at vi jo fortsat stemmer imod det her forslag.
Det er sådan, at hvad vi allerede sagde før valget, mener vi også efter valget, og når der kommer et lovforslag som det her, mener vi selvfølgelig også det, som vi sagde ved førstebehandlingen, når det skal til afstemning.